## Odluka Ustavnog suda Republike Hrvatske broj: U-IIIA-4377/2008 od 5. veljače 2009.

### NN 31/2009 (11.3.2009.), Odluka Ustavnog suda Republike Hrvatske broj: U-IIIA-4377/2008 od 5. veljače 2009.

31 11.03.2009 Odluka Ustavnog suda Republike Hrvatske broj: U-IIIA-4377/2008 od 5. veljače 2009.

USTAVNI SUD REPUBLIKE HRVATSKE

701

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Marko Babić, Snježana Bagić, Mario Jelušić, Ivan Matija i Željko Potočnjak, članovi Vijeća, odlučujući o ustavnoj tužbi koju je podnio P. B. iz G., kojeg zastupa I. B. A., odvjetnica iz G., na sjednici održanoj 5. veljače 2009. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Revr-577/08 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, P. B. iz G., T. h. b. 8, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske, u iznosu od 13.200,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), podnositelj je 10. listopada 2008. podnio ustavnu tužbu radi duljine parničnog postupka, koji se vodio pred Općinskim sudom u Bjelovaru pod poslovnim brojem: P-1096/02 odnosno kasnije pred Županijskim sudom u Bjelovaru pod poslovnim brojem: Gž-141/03, smatrajući da mu je povrijeđeno ustavno pravo na donošenje sudske odluke u razumnom roku zajamčeno člankom 29. stavkom 1. Ustava Republike Hrvatske. U trenutku podnošenja ustavne tužbe spis se nalazio kod Općinskog suda u Bjelovaru. Isti je dostavljen Vrhovnom sudu Republike Hrvatske 24. listopada 2008. godine, a povodom revizije podnositelja te je dobio broj: Revr-577/08. U trenutku donošenja ove odluke postupak povodom revizije pred Vrhovnim sudom Republike Hrvatske je u tijeku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u spis Općinskog suda u Bjelovaru broj: P-1096/02 i spis Vrhovnog suda Republike Hrvatske broj: Revr-577/08, utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava:

Parnični postupak pokrenut je 30. rujna 2002. godine pred Općinskim sudom u Bjelovaru tužbom podnositelja protiv T. r. »M.« d.d. G. radi poništenja otkaza. Zajedno s tužbom podnijet je i prijedlog za povrat u prijašnje stanje.

Dana 13. studenoga 2002. godine održano je ročište za glavnu raspravu na kojem je odlučeno da će se saslušati svjedoci na idućem ročištu.

Na ročištu 4. prosinca 2002. godine saslušan je podnositelj kao stranka u postupku (tužitelj u parničnom postupku) i svjedok.

Na ročištu 19. prosinca 2002. godine saslušan je svjedok, zakonski zastupnik tuženika. Na tom ročištu glavna rasprava je zaključena. Istog dana donesena je odluka kojim je odbijen prijedlog podnositelja za povrat u prijašnje stanje, a tužba je odbačena kao nepravovremena.

Protiv tog rješenja podnositelj je po svom punomoćniku podnio žalbu 21. siječnja 2003. godine.

Županijski sud u Bjelovaru je rješenjem broj: Gž-141/03-2 od 13. veljače 2003. godine odbio žalbu podnositelja kao neosnovanu i potvrdio prvostupanjsku odluku.

Protiv rješenja Županijskog suda u Bjelovaru broj: Gž-141/03-2 od 13. veljače 2003. godine podnositelj je izjavio reviziju 31. ožujka 2003. godine po svom punomoćniku.

Dana 2. travnja 2003. godine revizija je, zajedno sa rješenjem Općinskog suda u Bjelovaru i rješenjem Županijskog suda u Bjelovaru, dostavljena na očitovanje Državnom odvjetništvu Republike Hrvatske. Isto je zaprimljeno kod Državnog odvjetništva Republike Hrvatske 4. travnja 2003. godine. Nakon toga nema daljnjih radnji u spisu. Spis je, naredbom suca, stavljen u »kal 30 dana«. Na omotu spisa nalazi se oznaka »a/a«.

Spis je tek 22. listopada 2008. godine otpremljen sa Županijskog suda u Bjelovaru na Vrhovni sud Republike Hrvatske. Postupak je u tijeku pred Vrhovnim sudom Republike Hrvatske povodom revizije podnositelja.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava Republike Hrvatske.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 26. rujna 2002. godine pred Općinskim sudom u Bjelovaru, tužbom podnositelja.

Duljina postupka uzima se u obzir od 5. studenoga 1997. godine kad je Zakonom o potvrđivanju stupila na snagu, u odnosu na Republiku Hrvatsku, Konvencija za zaštitu ljudskih prava i temeljnih sloboda i Protokoli broj 1, 4, 6, 7 i 11 uz Konvenciju za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99. – pročišćeni tekst i 8/99. – ispravak; u daljnjem tekstu: Konvencija). Protokol broj 12 na snazi je u odnosu na Republiku Hrvatsku od 1. travnja 2005. (Zakon o potvrđivanju Protokola broj 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 14/02. i Objava o stupanju na snagu Protokola broj 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 9/05.), a Protokol broj 13 od 1. srpnja 2003. (Zakon o potvrđivanju Protokola broj 13 uz Konvenciju za zaštitu ljudskih prava i temeljnih sloboda, o ukidanju smrtne kazne u svim okolnostima, »Narodne novine – Međunarodni ugovori« broj 14/02. i Objava o stupanju na snagu Protokola broj 13 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 13/03.).

U članku 6. stavku 1. Konvencije jamči se svakome pravo da radi utvrđivanja njegovih prava i obveza građanske naravi ili u slučaju podizanja optužnice za kazneno djelo protiv njega zakonom ustanovljeni neovisni i nepristrani sud u razumnom roku ispita njegov slučaj.

Ustavna tužba podnijeta je 10. listopada 2008. godine, a do tog dana postupak nije okončan.

Postupak, u odnosu na koji se traži zaštita prava na suđenje u razumnom roku još je u tijeku pa Ustavni sud utvrđuje da do dana donošenja ove odluke postupak traje ukupno šest (6) godina, četiri (4) mjeseca i pet (5) dana.

4.2. POSTUPANJE NADLEŽNOG SUDA

Do podnošenja ustavne tužbe donijete su prvostupanjska i drugostupanjska odluka.

U trenutku podnošenja ustavne tužbe, predmet se unatoč reviziji podnositelja u parničnom postupku izjavljenoj 31. ožujka 2003. godine, nalazio u arhivi Općinskog suda u Bjelovaru.

Predmet je povodom revizije dostavljen Vrhovnom sudu Republike Hrvatske tek 24. listopada 2008. godine.

U konkretnom slučaju, u pravno relevantnom razdoblju, postupak se najprije vodio pred Općinskim sudom u Bjelovaru, koji je od radnji relevantnih za odlučivanje o pravima i obvezama podnositelja, održao više ročišta, zatim proveo je dokaz saslušanjem stranaka i svjedoka, te je zaključio glavnu raspravu i odlučio o tužbi i prijedlogu podnositelja.

U povodu žalbe podnositelja predmet je dostavljen Županijskom sudu u Bjelovaru na odlučivanje. Isti je u kratkom roku od nekoliko dana odlučio povodom žalbe podnositelja i istu odbio te potvrdio prvostupanjsko rješenje.

Dana 31. ožujka 2003. godine podnositelj je po punomoćniku izjavio reviziju. Revizija je dostavljena Državnom odvjetništvu Republike Hrvatske na očitovanje 4. travnja 2003. godine. Od tada se predmet nalazi u arhivi Općinskog suda u Bjelovaru iako je posljednja dostavna naredba suca »kal 30 dana«.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, nije doprinio duljini trajanja postupka. Podnositelj se uredno odazivao na pozive suda, prisustvovao ročištima i aktivno sudjelovao u postupku.

4.4. SLOŽENOST SUDSKOG PREDMETA

Prema ocjeni Ustavnog suda, u konkretnom slučaju ne radi se o složenijoj pravnoj stvari.

OCJENA USTAVNOG SUDA

5. U konkretnom slučaju riječ je o radnom sporu. Budući da se radi o predmetu od posebnog značaja za podnositelja, nadležni sudovi su trebali postupati posebno učinkovito. Tako je i Europski sud za ljudska prava u više svojih presuda utvrdio da se od sudova zahtijeva veća učinkovitost u postupcima koji imaju veći značaj za podnositelje, te da se u tom smislu posebna učinkovitost sudova traži u radnim sporovima.

Ustavni sud utvrđuje da se postupak u pravno relevantnom razdoblju vodio šest (6) godina, četiri (4) mjeseca i pet (5) dana, i još se vodi, što ne udovoljava zahtjevu suđenja u razumnom roku. Imajući u vidu sve navedene činjenice i okolnosti, uzimajući u obzir ukupno trajanje postupka, neučinkovito postupanje redovnih sudova kao i činjenicu da podnositelj svojim ponašanjem nije doprinio duljini postupka, kao da je i riječ o predmetu koji nije složene naravi, Ustavni sud je utvrdio da je dugim trajanjem parničnog postupka, podnositelju povrijeđeno ustavno pravo da zakonom ustanovljeni neovisni i nepristrani sud u razumnom roku odluči o njezinim pravima ili obvezama, koje je zajamčeno člankom 29. stavkom 1. Ustava.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkom I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. Određujući visinu primjerene naknade u konkretnom slučaju, Ustavni sud uzeo je u obzir ukupno trajanje postupka, a osobito neaktivnost sudova od dana podnošenja revizije podnositelja Općinskom sudu u Bjelovaru (31. ožujka 2003.) do dostave iste Vrhovnom sudu Republike Hrvatske (24. listopada 2008.).

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-4377/2008

Zagreb, 5. veljače 2009.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 31/2009-701